ເພື່ອເປັນການສ້າງຂະບວນການ ຂ່ຳນັບຮັບຕ້ອນກອງປະຊຸມໃຫຍ່ ຂອງອົງຄະນະພັກແຂວງຫົວພັນ ຄັ້ງທີ IX ແລະ ເປັນການຜູກແໜ້ນ ຄວາມສາມັກຄີ ກັບບັນດາພະແນກການ ແລະ ເປັນການອອກກຳລັງກາຍ ເພື່ອສຸຂະພາບ ແລະ ປອດສີ່ງເສບຕິດ ໃນຕອນແລງ ຂອງວັນທີ 7 ມັງກອນ 2015 ຫ້ອງວ່າການປົກຄອງແຂວງ ຫົວພັນ ນຳໂດຍທ່ານ ວົງເພັດ ບຸນມະນີ ຮອງຫົວໜ້າຫ້ອງວ່າການ ປົກຄອງແຂວງຫົວພັນ ພ້ອມດ້ວຍພະນັກງານ ວິຊາການ ໄດ້ພົບປະແລກປ່ຽນ ການແຂ່ງຂັນກິລາ ບານເຕະ ຟຸດຊໍ ທັງທີມ ຍິງ ແລະ ຊາຍ ພົບປະກັບທີມເຕະບານ ຂອງພະແນກອຸດສາຫະກຳ ແລະ ການຄ້າແຂວງ ເຊີ່ງນຳໂດຍ ທ່ານ ດຣ. ບຸນວິໄຊ ກົງປາລີ ຮອງຫົວໜ້າພະແນກ ອຸດສາຫະກຳ ແລະ ການຄ້າ ແຂວງ ພ້ອມດ້ວຍພະນັກງານວິຊາການ ຂອງພະແນກ ຜ່ານການແຂ່ງຂັນ ປະກົດວ່າ ທີມຂອງຫ້ອງວ່າການປົກຄອງແຂວງ ທີມ ຍິງ ແລະ ຊາຍ ສາມາດຍາດເອົາໄຊຊະນະ ຈາກທີມຂອງພະແນກ ອຸດສາຫະກຳ ແລະ ການຄ້າ ດ້ວຍຄະແນນ ດັ່ງນີ້: ທີມຍີງ ຄະແນນ 5 - 0, ທີມຊາຍ ຄະແນນ 9 - 6 ຈາກນັ້ນ, ນັກກິລາທັງສອງຝ່າຍ ໄດ້ມີການພົບປະສ້າງສັນ ຄວາມສາມັກຄີ ແລະ ຄວາມມ່ວນຊື່ນຮ່ວມກັນ ເຊີ່ງເຮັດໃຫ້ບັນຍາກາດຂອງງານ ດັ່ງກ່າວ ເຕັມໄປດ້ວຍຄວາມເບີກບານມ່ວນຊື່ນ ແບບມິດຕະພາບ.
ຕອນແລງ ຂອງວັນທີ 6 ມັງກອນ 2015 ຢູ່ຫ້ອງຮັບແຂກ ຂອງຫ້ອງວ່າການປົກຄອງແຂວງຫົວພັນ ທ່ານ ເຈົ້າແຂວງຫົວພັນ ໄດ້ຕ້ອນຮັບ Mr. Brad Schwartz ຊ່ຽວຊານສາກົນດ້ານເສດຖະສາດສາທາລະນະສຸກ ຈາກປະເທດສະຫະລັດອາເມລິກາ ປະຈຳຢູ່ໂຄງການແຜນງານພັດທະນາລະບົບສາທາລະນະສຸກ ທີ່ນະຄອນຫຼວງວຽງຈັນ ເຊີ່ງການເຂົ້າມາຢ້ຽມຢາມຄັ້ງນີ້ເປັນການເຂົ້າລາຍງານໃຫ້ທ່ານ ເຈົ້າແຂວງຮັບຊາບ ກ່ຽວກັບການຈັດຕັ້ງປະຕິບັດວຽກງານກອງທຶນສຸຂະພາບຜູ້ທຸກຍາກ ຢູ່ແຂວງຫົວພັນ ຈາກນັ້ນທ່ານ ຄຳຮຸ່ງ ເຮືອງວົງສີ ເຂລາພັກແຂວງ, ເຈົ້າແຂວງຫົວພັນ ກໍ່ໄດ້ກ່າວຂອບອົກຂອບໃຈຕໍ່ Mr. Brad Schwartz ແລະ ສະເໜີໃຫ້ສຶບຕໍ່ຊ່ວຍເຫຼຶອແຂວງຫົວພັນ.